《白竹村》
明代·张丹

路盘白竹村，崎岖探穷谷。居人八九家，林杪构破屋。

下惟四柱立，亭亭不附木。仰视如鸟巢，夕暝梯云宿。

楼动晚风吹，万竿如戛玉。已防虎豹害，复惧麋鹿触。

我行多仿徨，不敢岐路哭。从者俱饥色，清潭聊手掬。

吾语勿苦饥，餐松毛羽足。

作者简介：（1619—?）明末清初浙江钱塘人，原名纲孙，字祖望，号秦亭，又号竹隐君。美须髯。性淡泊，不乐交游，喜游览深溪邃谷。其诗悲凉沉远，尤长于五言古诗。与丁澎、陆圻等称西泠十子。有《秦亭诗集》等。